অলুপ রাজবংশ
অলুপ রাজবংশ (আনুমানিক খ্রিস্টীয় দ্বিতীয় শতাব্দী – পঞ্চদশ শতাব্দী) ছিল ভারতের একটি প্রাচীন রাজবংশ। এই রাজবংশ শাসিত রাজ্যটির নাম ছিল ‘অলবখেদ অরুসসির’ এবং এই রাজ্যের বিস্তার ঘটেছিল অধুনা কর্ণাটক রাজ্যের উপকূলীয় জেলাগুলি জুড়ে। সমৃদ্ধির শিখরে থাকাকালীন অলুপরা একটি স্বাধীন রাজ্য শাসন করত। পরবর্তীকালে তারা বনবাসীর কদম্বদের সামন্তে পরিণত হয়। আরও পরে দক্ষিণ ভারতের পরিবর্তিত রাজনৈতিক প্রেক্ষাপটে তারা চালুক্য, রাষ্ট্রকূট ও হৈসলদের সামন্ত হিসেবেও রাজ্য শাসন করে। উপকূলীয় কর্ণাটক অঞ্চলে তাদের প্রভাব প্রায় ১২০০ বছর স্থায়ী হয়েছিল। প্রমাণ পাওয়া যায় যে, অলুপদের মধ্যে মাতৃতান্ত্রিক উত্তরাধিকার প্রথা (অলিয়সন্তান) চালু ছিল। কারণ, অলুপ রাজা সোয়িদেবের পরে তাঁর ভাগ্নে কুলশেখর বঙ্কিদেব (অলুপ রাজকুমারী কৃষায়িতায়ি ও হৈসল তৃতীয় বীর বল্লালের পুত্র) রাজা হয়েছিলেন।